Ehkä paikan päältä löytyisi lisää jälkiä, stuntmies sanoo.

Suomalainen media, lukijat ja poliisikin ovat kummastelleet pitkäperjantaina sitä, miten Skoda Octavia -henkilöauto oikein päätyi kyljelleen kahden Hämeenlinnanväylän meluvallin väliin Helsingin Maununnevalla.

Auto on ollut ahtaassa välikössä jo torstai-illasta asti. Tapausta selvittävän Helsingin poliisilaitoksen komisario Mikko Nikkanen kertoo Ilta-Sanomille, että valitettavasti hänellä ei ole antaa tarkempia tietoja siitä, miten tai millaisissa olosuhteissa ajoneuvo on niinkin eksoottiseen asentoon päätynyt.

– Sanoisin, että minulla fysiikka ei ole niin vahva osaamisalue, että osaisin arvioida näitä liikeratoja. Ehkä parempi etten arvaile, koska se saattaisi jopa sössiä tutkinnan kulun, hän sanoo.

Stuntmies Markku Eklund sen sijaan osaa esittää muutaman ajatuksen tapauksesta. Eklundilla on 30 vuoden kokemus erilaisista stunteista helikopterista putoamisesta aina koskenlaskuun – ja tietenkin autotemppuihin.

Kuvasta näkyy, miten vähän jälkiä auto on jättänyt ympäristöönsä.­

Siltikään hän ei keksi, millä ilveellä Maununnevan auto on päätynyt paikoilleen.

– Ei tähän kyllä pysty varmuudella vastaamaan. Ehkä paikan päältä löytyisi lisää jälkiä.

Ensin Eklund ajatteli, että auto olisi ponnahtanut kaiteen yli jo kauempaa, mutta muutama havainto puhuu tätä teoriaa vastaan. Eklund huomasi, että tien metallikaiteessa näkyy jälkiä lähinnä auton kohdalla. Meluvallissakin on jälkiä, mutta sen vieressä oleva pensas vaikuttaa ehjältä. Auto ei siis näytä liukuneen kovin pitkää matkaa.

– Outoa sinänsä. Olisikohan siinä voinut olla toinen osapuoli. Silloin auton saa pomppaamaan. Poliisikin pyöräyttää takaa-ajettavan auton perästä, mutta tässäkin tapauksessa auton olisi pitänyt törmätä johonkin, Eklund sanoo.

Periaatteessa olisi myös mahdollista, että auto on pyöräytetty ympäri katon kautta ja pompannut pehmeästi kaiteen yli. Eklund kertoo, että stunttemppu tehdään pienen rampin avulla.

Auto on tiiviisti meluvallien välissä.­

– Rampin ei tarvitse olla kuin puoli metriä korkea. Auton toinen rengas ajetaan siihen. Sitten ratilla tehdään pieni korjausliike. Sillä saadaan aikaan pieni pomppu ja auto lähtee siitä kyllä katolleen. Se voisi periaatteessa onnistua tällaisessa paikassakin, Eklund sanoo.

Se, että temppu olisi periaatteessa mahdollinen, ei tee siitä todennäköistä. Se ei myöskään selitä sitä, miksi joku niin tekisi ja miten auto on osattu ajaa juuri kahden meluvallin väliin.

Ehkä auton omistaja osaa selventää asiaa, kunhan poliisi tavoittaa hänet. Helsingin poliisilaitoksen komisario Nikkanen kertoo, että ainakin vielä eilen poliisi veti tavoittamisessa vesiperän.

– Poliisipartio kävi kyllä paikalla pelastuslaitoksen kanssa, mutta ihmistä ei sieltä tavattu.